“พระโค” เสี่ยงทายปี 62 กิน “ข้าว-หญ้า-น้ำ” ทำนายน้ำท่า-ภักษาหารอุดมสมบูรณ์
“พระโค” เสี่ยงทายปี 62 กิน “ข้าว หญ้า น้ำ” ทำนายน้ำท่าบริบูรณ์-ภักษาหารอุดมสมบูรณ์
“พระโค” เสี่ยงทายปี 62 กิน “ข้าว หญ้า น้ำ” ทำนายน้ำท่าบริบูรณ์-ภักษาหารอุดมสมบูรณ์
9 พ.ค. 2562

ผู้สื่อข่าวรายงานว่า ในวันนี้ (9 พ.ค.62) พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินมาทรงเป็นประธานในพระราชพิธีจรดพระนังคัลแรกนาขวัญ ประจำปี 2562 โดย นายอนันต์ สุวรรณรัตน์ ปลัดกระทรวงเกษตรและสหกรณ์ ทำหน้าที่เป็น “พระยาแรกนา” ประจำปี 2562 โดยก่อนเริ่มพิธี พระยาแรกนาจะเสี่ยงทายผ้านุ่ง โดยการตั้งสัตยาธิษฐานแล้วหยิบผ้านุ่งเสี่ยงทายเป็นผ้าลายมี 3 ผืน
ประกอบด้วยผ้านุ่งขนาด คือ 6 คืบ 5 คืบ และ 4 คืบ จะวางเรียงบนโตกมีผ้าคลุม เพื่อให้พระยาแรกนาขวัญหยิบ ถ้าหยิบได้ผืนใดก็มีคำทำนายต่างกัน โดยปีนี้ เสี่ยงทายได้ผ้านุ่ง 5 คืบ พยากรณ์ว่า น้ำในปีนี้จะมีปริมาณพอดี ข้าวกล้าในนาจะได้ผลบริบูรณ์ และผลาหาร มังสาหาร จะอุดมสมบูรณ์ดี
ทั้งนี้ ฤกษ์พิธีไถหว่าน พราหมณ์ให้พระโคแรกนา ได้แก่ พระโคเพิ่มและพระโคพูล เสี่ยงทายของกิน 7 สิ่ง โดยปีนี้พระโคกินข้าว ทำนายว่า ธัญญาหาร ผลาหาร จะบริบูรณ์ดี พระโคกิน น้ำ หญ้า ทำนายว่า น้ำท่าจะบริบูรณ์พอสมควร ธัญญาหาร ผลาหาร ภักษาหาร มังสาหาร จะอุดมสมบูรณ์